Հայության շրջանում այնպիսի խինդ և ուրախություն էր տիրում, որ Բերայում ու Թաքսիմի շրջանում թուրքերեն խոսակցություն իսկ չէր լսվում: Ալեքսանդր Խատիսյանը Պոլսում եղած ժամանակ խանդավառ ելույթներ էր ունեցել ազգակիցների առջև, ոգեշնչել և կոչ արել ներազգային հանգանակություն կազմակերպել ու գումարը տրամադրել Հայաստանի Հանրապետությանը, որպես ներքին պետական փոխառություն: Այս հարցով կազմավորվել էր ազդու հանձնաժողով` դրամատեր Արսենյանի նախագահությամբ: Հանձնաժողովի անդամներ էին հայտնի վաճառականներ և անվանի կապիտալիստներ, որոնցից մեկն էլ Մարուքե Իբրանոսյանն էր: Բայց մինչև հարկ եղած մուծումն անելը, նա առևտրային անհետաձգելի գործով հարկադրված էր մեկնել Լոնդոն, իսկ մեկնելուց առաջ նիստի ժամանակ խոստացել էր 100 հազար լիրա տրամադրել (ինչն այն ժամանակ համարժեք էր նույնքան դոլարի):